**DDS Aros Division**

**Divisionsledelsens beretning**

**Divisionsrådsmøde 13. maj 2024**

Det har været en lang proces at få gang i divisionsarbejdet igen efter Corona-krisen i 2020/2021; men nu begynder der endelig at være gang i hjulene igen. Ved sidste års divisionsrådsmøde kunne vi konstatere, at grenene nu igen samarbejder på tværs af grupperne, at arbejdet med en divisionssommerlejr for de to Aarhus-divisioner var skudt i gang, og at medlemstallet i grupperne som helhed er inde i en god udvikling. Men vi kunne også konstatere, at enkelte grupper var i krise, at ikke alle grupper ønsker at deltage i divisionens arrangementer - og at hytterne lægger beslag på alt for meget arbejdskraft, når man sammenligner med, hvor meget vi bruger dem. Dertil kommer beslutningen fra sidste års divisionsrådsmøde om, at vi skulle undersøge mulighederne for størst muligt samarbejde med Århus Skov Division.

Det er på denne baggrund, at nærværende beretning skal læses.

**Grenene**

*Mikro- og minigrenene, Tove Calmar skriver:*

Vi har afholdt 4 grenledermøder i 2023 , der kommer desværre ikke ret mange ledere, vi er de samme der sidder der hver gang.

Der var et fælles arrangement for mikroerne i januar 2023, og der kom der mange, samt der var et for minier hvor der også var mange. Skovspejderne holdt et fælles arrangement for mikroerne i november 2023 og der kom kun Marselisspejderne.

Der blev afholdt divisionstunering for mikro- og minigrenene i Mindeparken med ca. 65 deltagere og det var fra 5 grupper, men det var en dejlig dag og spejderne hyggede sig og havde et godt løb.

I 2024 har vi holdt nogle grenledermøder men stadig ikke ret mange grupper deltager, og der er afholdt divisionstunering i Mindeparken med ca. 65 spejdere og det var fra 4 grupper, men det var en god dag med mange gode poster.

Det er en skam, der ikke deltager så mange til grenledermøderne og det er næsten altid de samme der er der.

*Juniorgrenen, Eva Hobolth skriver:*

Sidste år havde juniorerne en tur, hvor vi tog i klatrepark i Silkeborg og overnattede sammen tæt ved. Vi har valgt at gentage succesen, denne gang med aktiviteter der har et fokus på at blande ungerne mere, så det skal vi her i juni, så vi er klar til sommerlejr.

Vi har løbende ledermøder, hvor vi på det sidste har set en stigning på deltagende ledere, hvilket vi er glade for og vi håber folk bliver ved med at komme. Vi har planlagt to fællesmøder indtil jul og har for nyligt haft et fælles arrangement hos Marselisspejderne, desværre gik invitationen ikke igennem på mail, hvilket påvirkede deltagerantallet.

I januar 23 havde vi et fælles byløb hvor mange spejdere deltog, så det virker til der er og bliver ved med at være stigende opbakning, når der sker noget, så er det bare at få planlagt.

*Troppen, Joachim Skov Jensen skriver:*

Sidste november blev vi inviteret til fælles tropsledermøde med Århus Skov. Jeg var ikke selv med til mødet, så jeg kan ikke sige så meget om det.

I starten af februar ville vi gerne have afholdt et fællesmøde hvor vi klatrede, men det lykkedes ikke da vi ikke kunne finde et sted der havde kapacitet til os.

I starten af juni holder vi en pindturnering, vi spiser aftensmad sammen og dyster om hvem der er bedst til at spille pind.

Derudover er vi ved at planlægge en divisionsturnering for troppen i efteråret.

*Seniorgrenen, Laura Lykke Pedersen skriver:*

Vi har i seniorgrenen haft et mål om at have mere at gøre med hinanden og dermed skabe mere fælleskab. Dette gælder ikke bare Aros Division, men også Århus Skov Division, samt andre divisioner i området.

Klan Ratatosk afholdt i januar en juletema-sammenkomst, hvor hele 55 klanspejdere fra Aarhus divisionerne deltog! Her den 11. Maj holdt klan Krill åbent hus, der også var stor succes.

Allerede den 8. Juni holder Klan Jomsvikingerne sommerfest, hvilket vi alle glæder os meget til! Vi er alle super glade for at der er ved at komme gang i klanlivet i Aarhus!

**Livet i divisionsledelsen**

Vi har taget hul på en debat om, hvilke fora divisionsledelsen skal være repræsenteret i. Det er en afvejning af, dels hvad der er relevant, og dels hvad den enkelte har interesse i at kaste sig over. Denne snak fortsætter, når den nye divisionsledelse træder sammen.

For at debatterne i divisionsledelsen bliver så diverse som muligt, at for at opnå den bedst mulige repræsentation, synes vi, at den ideelle divisionsledelse ser således ud:

* Alle grupper er repræsenteret
* Alle grene er repræsenteret
* Alle køn er repræsenteret (2/3-reglen)
* Ingen gruppe sidder på mere end to pladser
* De to DC’er kommer fra hver sin gruppe

Vi har også drøftet, hvorledes vores møder bedst spredes over hele året. Vi foreslår på den baggrund et årshjul ud fra denne skabelon:

| Januar | Grenledermøde | Juli |  |
| --- | --- | --- | --- |
| Februar | Divisionsledelsesmøde | August | Divisionsledelsesmøde |
| Marts | Grenledermøde med GL-møde | September | Grenledermøde med GL-møde |
| April  | Divisionsledelsesmøde | Oktober | Divisionsledelsesmøde |
| Maj | DivisionsrådsmødeGrenledermødeDivisionsledelsesmøde | November | Grenledermøde |
| Juni |  | December | Divisionsledelsesmøde |

**Uddannelse**

Aros Division har udbudt et kursus for nye ledere, men vi måtte i foråret droppe at gennemføre det, da der var for få tilmeldt. Vi gennemfører i stedet kurset i efteråret, hvor nye ledere fra Århus Skov og Randelsborg divisioner er inviteret med. Målgruppen er ledere med nul til to års erfaring. Kurset er støttet af Korpskontoret gennem en pulje, der støtter samarbejde mellem divisioner.

Divisionsledelsen har hen over foråret gennemført Divisionsakademi, som er et kursusforløb arrangeret af Korpskontoret. Udover et rigtigt godt, fagligt indhold af kurset, var det en god mulighed for at skabe netværk på tværs af divisionsledelser i hele Jylland.

**Hjemmeside og øvrig kommunikation**

Den gamle hjemmeside er nedlagt og erstattet af en helt almindelig gruppeweb - men stadig på domænet arosdivision.dk. Vi er i gang med at opdatere hjemmesiden med beskrivelser af grupper, hytter og divisionsledelse, og hjemmesiden bliver fremover indgangen til alle divisionens arrangementer. Præcis som vi kender det fra de fleste grupper.

Sideløbende hermed er vi godt i gang med at opbygge et mere smidigt mail-system, så alle kan skrive til alle, uden at gå igennem en divisionschef eller -kasserer. Planen er, at man eksempelvis kan skrive til junior@arosdivision.dk, hvis man vil i kontakt med samtlige juniorledere på en gang.

**Udvikling i antallet af grupper**

Vi har overordnet set en pæn fremgang i antallet af medlemmer over de sidste ti år, men tallet dækker over store variationer. Hvis man generaliserer meget groft, kan man sige, at børnetallet er faldende inden for Ringgaden, mens det er stigende uden for Ringvejen. Denne udvikling har vi også mærket.

Mens Skovspejderne i Elev er gået fra nul til middelstore på rekordtid, har 9. Århus i Midtbyen oplevet et frit fald i antallet af medlemmer. Vi har derfor måttet notere os, at 9. Århus tidligere på året valgte at nedlægge sig selv.

Det er altid med vemod, når sådan noget sker. Men som praksis er ved nedlæggelse af grupper, så tilfalder alle gruppens værdier divisionen. Vi har derfor i samarbejde med 9. Århus tilbudt alt, hvad der kunne bruges, til de øvrige grupper og til spejdermuseet. De resterende spejdere er blevet tilbudt at blive medlemmer af Marselisspejderne.

**Hytterne**

*Thorsagerhytten* har trukket mange kræfter ud af divisionsledelsen de sidste par år. Men nu kan vi endelig se en ende på det hele, idet hytten er sat til salg. I den forbindelse er brugbare dele af inventaret overført til diverse grupper og hytter.

*Lisbjerghytten* har blandt andet været brugt til et divisionsledelsesmøde og et fælles udvalgsmøde vedr. Divisonssommerlejr 2024 - og grunden bruges på ugentlig basis af Skovspejderne. Men helt overordnet er det meget begrænset, hvor meget spejderne i divisionen bruger hytten. På den baggrund vil det nok være gavnligt med en meget fordomsfri debat af hyttens fremtid. Hvad skal der til for at grupperne og grenene igen vil bruge hytten? Eller er der bare slet ingen interesse for at beholde stedet?

*Kløverhytten* ejes af Aros og Århus Skov divisioner i fællesskab. Denne hytte bruges mere aktivt af de to divisioner, bl.a. til møder om sommerlejren og for-korpsrådsmøde. Hytten har fået tilført nogle senge fra Thorsagerhytten, så den nu i højere grad lever op til moderne skolers klassestørrelser. Hytten er moderniseret med indlagt fjernvarme, hvilket en del af egenkapitalen er gået til. Desværre er der opstået en større vandskade, som hytten ikke selv helt kan finansiere. Derfor har man søgt diverse fonde og søgt de to divisioner om et lån på 50.000 kr. fra hver division. Denne ansøgning er endnu ikke behendlet.

**Arcus Løbet**

Vi har modtaget en henvendelse fra Arcus Løbet, der ønskede en forankring i Aros Division. Der findes mange eksempler på, at arrangementer på denne måde er knyttet til en division – enten som divisionens arrangement eller som en ’øvrig enhed’ med samme rettigheder og pligter som grupperne. Ingen af disse virkede dog som den oplagte ide i dette tilfælde.

Aros Division kan ikke overtage løbet, på en sådan måde, at teamet bliver en arbejdsgruppe under divisionen. Dels fordi løbet ikke er geografisk bundet til Aarhus, dels fordi vi ikke kan påtage os den økonomiske risiko og det forsikringsmæssige ansvar.

Arcus Løbet ønsker ikke at være en ’øvrig enhed’ under divisionen. Dels fordi man ikke synes, at man har økonomi til at betale divisionskontingent, dels fordi medlemmerne af teamet i mange tilfælde betaler kontingent til grupper og divisioner der, hvor de i øvrigt er aktive.

Vi har opfordret Arcus Løbet til at undersøge muligheden for at blive en ’øvrig enhed’ under

Korpset.

**Samarbejde med Århus Skov Division**

Der er blevet talt meget om at afholde temamøder mellem de to divisioner, hvor det fremtidige samarbejde kan drøftes, men møderne er ikke blevet til noget. Når vi alligevel føler, at vi er kommet meget tættere på skovdivisionen, skyldes det, at vi har deltaget i mange ting sammen:

* Divisonssommerlejr 2024 er et fælles projekt, hvor et stort lejrteam, har knoklet med at skabe rammerne for lejren. En række ledere fra begge divisioner har bidraget, og er komme til at kende hinanden gennem samarbejdet. I runde tal deltager 700 spejdere og 150 ledere i lejren.
* Divisionsakademi havde deltagere fra begge divisioner. Igen bidrog det til, at vi lærte hinanden bedre at kende, og at de to divisionsledelser har fået de samme nye værktøjer med hjem.
* På et møde med Korpskontoret drøftede vi problemstillinger, som er fælles for divisionerne og grupperne i Aarhus – herunder en øget indsats indenfor rekruttering af ledere og understøttelse af seniorgrenen.
* De to divisionsledelser deltager i hinandens divisionsrådsmøder.
* Grenene opfordres til konsekvent at invitere den anden division, når man laver arrangementer.